Bogodu jwa megala bo ile magoletsa
Mapodisi a Ramotswa a tshwentswe ke bogodu jwa megala ya motlakase jo bo ileng magoletsa mo motseng oo le mafelo a a mabapi. Assistant Superintendent Zibisani Mathumo wa mapodise a Ramotswa o buile se mo potsolotsong bosheng, a tlhalosa fa ba setse ba begetswe ditiragalo tsa mofuta o di ka nna thataro mo ngwageng ono. Go ya ka Rre Mathumo, bogodu jo bo remeletse thata kwa Ramotswa le Mogobane. O tlhalositse fa seemo se, se golela pele fa go tshwantshanngwa le dingwaga tse di fetileng bogolo jang thata kwa Mogobane. A re dipatlisiso di supa fa magodu a, a utswa megala e mme ba e rekise ka madi a a kwa godimo. O boletse fa ba ise ba tshware ope mabapi le bogodu jwa mofuta o, ka jalo o kopile setshaba go nna podi matseba le go itsise mapodise fa ba ka bona tiragalo ya mothale o. Mo go tse dingwe, Rre Mathumo a re, e le mapodise ba tshwenngwa ke melato ya bogodu ka go farologana e go lebegang e golela pele, le fa go ntse jalo o kaile fa ba leka ka bojotlhe jwa bone go ritibatsa seemo. A re Batswana ba tshwanetse go itshwaraganya mo ntweng ya go leka go fokotsa borukutlhi ka bo na le seabe mo go iseng itsholelo ya lefatshe kwa tlase. BOKHUTLO